
	Iebildums
Biedrība "Zaļā brīvība" uztur savus publiskajā apspriešanā izteiktos iebildumus, uz kuriem Zemkopības ministrija nav atbildējusi pēc būtības, vien atbildot vispārīgi uz visiem iebildumiem.

Pievienojamies Latvijas Dabas fonda atzinumā paustajam, ka ka nav vērtēta grozījumu ietekme uz vidi, lai gan grozījumi būtiski paplašina iespējas koku nociršanai bez atļaujas, tas ir - bez jebkāda izvērtējuma, piemēram, palielinot celma diametru no 20 cm uz 100 cm apkārtmēru; atļauja nebūtu vajadzīga koku ciršanai kultūras pieminekļu aizsargjoslā, gar ceļiem, ja ceļa zemes nodalījumu joslā kokus cērt autoceļa īpašnieks vai koku rindā ir mazāk par 8 kokiem, kā arī ievērojami sašaurināta nepieciešamība saņemt atļauju koku nociršanai savrupmāju apbūves teritorijā un lauksaimniecības zemēs pilsētu un ciemu teritorijās un ūdensobjektu 50 m aizsargjoslā, paredzēts pieļaut koku ciršanu pilsētās un ciemos putnu ligzdošanas laikā lielu projektu īstenošanai.

Nav arī notikusi noteikumu apspriešana starp iesaistītajām pusēm. Kā jau minējām, lai gan grozījumu projekts satur arī apsveramus, birokrātiju samazinošus ierosinājumus, vienlaikus tas nav pietiekoši izdiskutēts un pašreizējā redakcijā satur arī virkni sabiedrībai nevēlamu izmaiņu, kas negatīvi ietekmēs ainavu, mikroklimatu pilsētās, dabas stāvokli un koku stāvokli ārpus meža. Lai nodrošinātu sabalansētu un pamatotu lēmumu pieņemšanu, aicinām diskusijā iesaistīt vides ekspertus, (tostarp, dendrologus, ainavu arhitektus, un citus) un pilsoniskās sabiedrības pārstāvjus. Tikai šādā veidā iespējams panākt ilgtspējīgus un sabiedrības interesēm atbilstošus risinājumus.

Atkārtoti uzsveram - Satversmes tiesas spriedumā par caurmēra cirtēm norādīts (Spriedums nr. 2023-01-03, 2024. gada 8. aprīlī) - pirms tāda normatīvā akta, kuram var būt būtiska ietekme uz vidi, pieņemšanas ir jāvērtē iespējamās ietekmes uz vidi būtiskums un nepieciešamība veikt stratēģisko novērtējumu. Arī šie grozījumi pašreizējā redakcijā un potenciālās ietekmes apjomā noteikti atbilst tādam plānošanas dokumentam, pirms kura pieņemšanas ir veicams stratēģiskais novērtējums, lai ievērotu Ilgtspējīgas principu un Piesardzības principu un nodrošinātu Grozījumu pieņemšanas procesa atbilstību Satversmes 115. pantam.

